RO Jurnalul Oficial al Uniunii Europene C 96/8

Raport Final al Consilierului-Auditor (1) în cazul Arjowiggins/M-Real Zanders

(COMP/M.4513)

2009/C 96/04

Proiectul de decizie necesită următoarele observații:

INTRODUCERE

La data de 31 octombrie 2007, Comisia a primit o notificare a unei concentrări propuse în temeiul articolului 4 alineatul (1) și ca urmare a unei cereri motivate în temeiul articolului 4 alineatul (5) din Regulamentul (CE) nr. 139/2004. Concentrarea propusă a constat în preluarea controlului unic de către Arjowiggins SAS (denumită în continuare „Arjowiggins”) din Franța asupra anumitor active ale M-Real Zanders GmbH (denumită în continuare „M-Real Zanders”), respectiv toate activele fabricii Reflex situate în Düren, Germania, precum și a unei participații de 25 % în cadrul Zhejiang Minfeng Zanders Paper Company Ltd., China. Arjowiggins este controlată de Sequana Capital, iar M-Real Zanders de grupul finlandez Metsäliitto.

Comisia a inițiat procedura la 7 decembrie 2007 deoarece respectiva concentrare ridica îndoieli grave cu privire la compatibilitatea sa cu piața comună [articolul 6 alineatul (1) litera (c) din Regulamentul (CE) nr. 139/2004].

PROCEDURA SCRISĂ

Comunicarea obiecțiunilor și timpul de răspuns

La 4 martie 2008, Comisia a emis o comunicare a obiecțiunilor („CO”), iar Arjowiggins a răspuns acestei comunicări la 18 martie 2008.

Acces la dosar

Accesul acordat Arjowiggins

În calitate de parte care face notificarea, Arjowiggins a primit accesul la dosar a doua zi după emiterea CO, pe suport CD-ROM.

Ulterior, Arjowiggins a obținut de mai multe ori acces la documente care au fost adăugate la dosar în cursul procedurii.

Accesul acordat M-Real Zanders

În calitate de vânzător în cadrul tranzacției propuse, M-Real Zanders a primit, la cererea sa, versiunea neconfidențială a CO la data de 12 martie 2008 și i s-a oferit posibilitatea de a formula observații cu privire la aceasta. Fiind o altă parte implicată, în sensul Regulamentului de punere în aplicare (2), vânzătorul a solicitat ulterior acces la dosar. Prin urmare, serviciul competent al Comisiei a acordat M-Real Zanders acces la versiunile neconfidențiale ale documentelor esențiale, precum planul de afaceri al Arjowiggins referitor la fabrica Reflex, în conformitate cu regulile privind bunele practici ale DG Concurență pentru cazurile de concentrări. În plus, M-Real Zanders a primit versiunea neconfidențială a răspunsului dat de Arjowiggins la CO.

Participarea părților terțe

Am autorizat participarea la procedură a Ministerului Economiei și Energiei din landul Renania-de-Nord-Westfalia în calitate de terț, la cererea sa motivată, în conformitate cu articolul 6 alineatul (1) din mandat.

PROCEDURA ORALĂ

Audierea

Audierea a avut loc la data de 31 martie 2008. Au participat reprezentanți ai părții care a făcut notificarea și ai celeilalte părți implicate, precum și reprezentanți ai părții terțe și a trei state membre.

La audiere, reprezentanții Arjowiggins s-au concentrat asupra unora dintre propriile observații scrise cu privire la constatările Comisiei din comunicarea obiecțiunilor și au oferit detalii cu privire la acestea. Ei au susținut că, inter alia, Comisia nu a luat pe deplin în considerare dinamica pieței hârtiei fără carbon. În această privință, reprezentanții Arjowiggins au subliniat importanța din ce în ce mai mare a concurenței la import a producătorilor din afara Europei, în special a celor din Statele Unite. De asemenea, aceștia au criticat analiza superficială a unora dintre piețele naționale ale hârtiei fără carbon. În ceea ce privește piața hârtiei de calc și piața hârtiei fine de calitate superioară, Arjowiggins a respins definițiile piețelor produselor și a susținut că efectele tranzacției propuse asupra concurenței ar fi nesemnificative.

De asemenea, Arjowiggins și-a exprimat îngrijorarea cu privire la unele rezultate ale investigației de piață efectuate de Comisie, menționând traducerile automate parțial imperfecte, ale chestionarelor Comisiei.

PROCEDURA POST-AUDIERE

Angajamente

Arjowiggins a prezentat angajamente către Comisie la 7 aprilie 2008, pe care le-a revizuit la 28 aprilie 2008. Angajamentele au vizat în principal cesionarea sectorului hârtiei fără carbon al fabricii Reflex.

Expunerea faptelor

Comisia a transmis chestionare suplimentare, după emiterea CO, cu scopul de a culege mai multe informații despre piața hârtiei fără carbon. De asemenea, Comisia a confruntat răspunsurile primite pe baza chestionarelor traduse. Pentru a-i asigura dreptul la apărare, la 18 aprilie 2008, Comisia a transmis către Arjowiggins o expunere a faptelor care rezuma constatările suplimentare, iar la 18 și respectiv 24 aprilie 2008 i-a acordat un acces suplimentar la dosar prin intermediul a două CD-ROM-uri. Arjowiggins a răspuns documentului de expunere a faptelor la 25 aprilie 2008.

Accesul suplimentar la dosar

Prin scrisoarea din data de 14 aprilie 2008, Arjowiggins a solicitat o revizuire a accesului la răspunsurile anumitor producători din afara Europei. Partea care a făcut notificarea a susținut că CD-ROM-ul primit nu conținea anumite răspunsuri menționate în alte documente și că versiunile neconfidențiale pe care le-a văzut au condus la concluzia că nu s-a efectuat o investigație suficientă de către Comisie cu privire la efectele de restrângere a concurenței la import de pe poziția de piață a Arjowiggins. În urma analizării părții relevante din dosar, la 21 aprilie 2008 am luat o decizie în temeiul articolului 8 din mandat, potrivit căreia Arjowiggins a primit acces corespunzător la documentele solicitate, luând în considerare cerințele referitoare la confidențialitate ale respondenților. Cu toate acestea, pentru a pune la dispoziția Arjowiggins extrase mai bine fundamentate din răspunsuri, oferindu-i astfel o mai bună înțelegere a felului în care Comisia și-a formulat concluziile preliminare, am solicitat serviciului competent al Comisiei să ceară respondenților să-și revizuiască cerințele referitoare la confidențialitate. Rezultatul acestei solicitări a constat în dezvăluirea unor informații suplimentare către Arjowiggins (unul dintre respondenți a renunțat complet la confidențialitate, iar un altul a renunțat parțial).

PROIECTUL DE DECIZIE

În proiectul de decizie, Comisia a concluzionat că angajamentele asumate de partea care a făcut notificarea sunt suficiente pentru a elimina îngrijorările legate de concurență provocate de tranzacția respectivă pe piața hârtiei fără carbon. Contrar evaluării preliminare, Comisia declară că, în ceea ce privește hârtia de calc grafică, hârtia de calc industrială și hârtia fină de calitate superioară, concentrarea în cauză nu ridică obstacole semnificative în calea concurenței efective de pe piețele relevante și astfel este compatibilă cu piața comună și cu Acordul SEE.

Consider că în cazul de față s-au respectat drepturile părților de a fi audiate prin procedura scrisă și cea orală.

Bruxelles, 23 mai 2008. Michael ALBERS

(1) În temeiul articolelor 15 și 16 din Decizia Comisiei (2001/462/CE, CECO) din 23 mai 2001 privind mandatul consilierilor auditori în anumite proceduri în domeniul concurenței – JO L 162, 19.6.2001, p. 21. (denumit în continuare „mandatul”).

(2) Regulamentul (CE) nr. 802/2004 al Comisiei din 7 aprilie 2004 de punere în aplicare a Regulamentului (CE) nr. 139/2004 al Consiliului privind controlul concentrărilor economice între întreprinderi (JO L 133, 30.4.2004, p. 1).